Kavecká, Monika, poslankyňa NR SR (2020-11-12):
Ďakujem veľmi pekne. Vážený pán predsedajúci, vážený pán minister, milé kolegyne, kolegovia, od deviatej hodiny tu rozprávame o návrhu zákona, ktorý upraví technikáliami veci, ktoré sa majú diať v súlade so zákonom. Vypočula som si tu mnoho vecí, bohužiaľ, a nechcem byť emotívna ani, ani proste ľútostivá, ale poviem pár faktických vecí. Vrátim sa k celoplošnému testovaniu a k tejto téme. Nechcem skutočne na vás útočiť ako kolegovia z ĽSNS, pretože to nemá zmysel. Nemá to zmysel, nemalo to zmysel ani len počúvať a nieto ešte na to reagovať. (Ruch v sále, zaznenie gongu.) Ale ja chcem využiť tento priestor na to, aby som poďakovala všetkým zdravotníkom, ktorí tu už boli dehonestovaní a ich práca hlavne bola dehonestovaná, pretože boli ponižovaní, ako keby nemali odborné vzdelanie. A je mi to ako v podstate ľúto, pretože som zdravotník, ale zmýšľam zdravotnícky. Zmýšľam zdravotnícky preto, pretože vždy na prvom mieste je záchrana života a zdravia a budem to tu hovoriť donekonečna, pretože ľudský život je nevyčísliteľný. Podceňovanie toho, že nám ľudia zomierajú v nemocniciach na ochorenie COVID-19, nie je bláznovstvo. Je to trestuhodné z úst poslanca Národnej rady. Trestuhodné. Každý jeden poslanec, ktorý takto zmýšľa a hovorí, nech sa príde do nemocnice pozrieť do očí zdravotníkov, pod rukami ktorých zomierajú ľudia na COVID-19 plus ľudia, ktorí zomierajú doma vo svojich obydliach, pretože sa do tej nemocnice ani nedostanú. A toto je, toto je najsmutnejšie na tom, že sa tu popierajú akékoľvek snahy na záchranu ľudského života. Celoplošné testovanie vnieslo medzi obyvateľstvo, a to hovorím teraz zo samosprávy, kde ľudia naozaj išli príkladom, pretože chceli sa otestovať. Nie preto, aby vláde, aby vláde, ktorú vy teda označujete za hnusnú a odpornú, splnili ich diktátorské nariadenie, ale preto, že chceli byť ľudskí a chceli vedieť, či náhodou toto ochorenie nemajú, aby nemohli toto ochorenie šíriť ďalej, aby ochránili tých svojich najbližších. A vy ako poslanci Národnej rady máte povinnosť chrániť občanov tejto republiky. A čo robíte? (Reakcia z pléna.) Vy čo robíte? Ja sa nenechám vyprovokovať jednak tým, že, pán kolega, o tom, že som vaša kolegyňa, hádam viete. Skáčete do reči počas, viete, aké je to nedôstojné? Presne tak nedôstojné ako to, že znižujete váhu testovania na to, aby ste mohli si vyb... vybo..., nemôžem to už ani povedať, pretože ma to tak hnevá, aby ste si vy vytĺkali politický kapitál. Je to tak smutné. Viete, ja som na tých testovaniach bola, tri víkendy som strávila testovaním. Tri víkendy od rána do večera, a to už nehovorím o príprave. Ja z tohoto miesta chcem poďakovať okrem tých úžasných zdravotníkov a dobrovoľníkov aj samosprávam, pretože to bola kľúčová oblasť, ktorá zohrala pri testovaní obrovskú váhu úspechu tohto plošného testovania. A poviem vám, že som bola sama zhrozená z toho, že akú obrovskú nálož tej pandémie, tej pliagy, toho ochorenia mali bezpríznakoví ľudia. Niekoľko hodín som strávila napríklad pri tom vykonávaní, okrem toho, že som robila výtery, prešla som si všetkými tými jednotlivými sekvenciami toho plošného testovania. Tak som bola sama prekvapená, aj keď som bola odborníkmi teda poučená, hej, že ako to je, že som počúvala rôzne debaty, prečítala som si rôzne, rôzne materiály, tak keď som videla, ako tie testy vlastne idú, tak som sa sama naľakala, že proste u tých bezpríznakových ľudí s tou obrovskou náložou ten test bol do minúty hneď v tom políčku T úplne, úplne žiarivo ružový. To ako bolo pre mňa až také nepochopiteľné. A tým ľuďom nebolo nič. Čiže vďaka tomu, že sme odhalili napríklad, keď už to musím takto laicky vám hovoriť, vďaka tomu, že sme obhaj... odhalili týchto nosičov, sme zachránili množstvo ľudí. Lebo tí ľudia sami osebe nevedeli, že sú prenášači. To len toľko vlastne k tým, k tomu zákonu, ktorý, on vôbec nemusel spustiť túto debatu, ale keďže už mám tú možnosť, tak využijem tento priestor naozaj na poďakovanie vlády Igora Matoviča, poďakovanie mu za to, že sa snaží zachrániť každý jeden ľudský život. Poďakovanie ministerstvu zdravotníctva, ministerstvu obrany, všetkým ľuďom, ktorí sa podieľali na plošnom testovaní, pretože to má obrovský význam a, tak ako povedal pán minister, tie dáta sú neoceniteľné a pomôže nám to v ďalšom boji. A takisto vás poprosím do budúcna, keď už sa tu z pléna, kde nám nič nehrozí kvázi, kde sme neni oblečení v mundúroch, v ktorých naozaj nie je príjemné byť a nieto ešte fyzicky pracovať, a z úcty voči zdravotníckym pracovníkom a všetkým, ktorí sa podieľajú na tom, aby sme pandémiu zvrátili, aby sme sa dostali do normálu, sa, prosím vás, už nikdy nevyjadrujte o tom, aby ste na úmrtiach vybíjali si politický kapitál. Skutočne sa postavme ku tomu tak, že rozprávajme o tejto téme s absolútnou pokorou. Ja vám veľmi pekne ďakujem, skončila som. (Potlesk.)